Retten i Odense har afsagt dom i en sag mod en 25-årig mand fra Eritrea, der tilbage i februar startede et kortvarigt røveritogt i flere dagligvarebutikker i Odense. Han blev kendt skyldig i alle fem forhold - tyveri af kniv, to røverier, et forsøg på røveri og brud på knivloven.

Det startede med et simpelt tyveri af en kniv til ti kroner i Fakta på Rugårdsvej den 11. februar klokken 12.50. Med sin nyerhvervede kniv forsøgte den 25-årige at true sig til kontanter.

Det mislykkedes, og i stedet endte han med et udbytte på fire cigaretpakker. Fra Fakta fortsatte han ti minutter senere togtet i Aldi på Snorresvej.

Med kniven truede han ekspedienten til at udlevere 2.323 kroner. Herfra gik turen videre til Netto på Rismarksvej. Her han blev anholdt af politiet med kniven i hånden på vej mod det nye røveri i Netto.